Σύμφωνα με το cretalive.gr, αθωωτική ήταν η απόφαση της δίκης που διεξήχθη το πρωί της Πέμπτης για τον βουλευτή της Χρυσής Αυγής, Ηλία Κασιδιάρη, στο δικαστήριο του Ηρακλείου. Ο κατηγορούμενος απουσίαζε και η εκπροσώπησή του πραγματοποιήθηκε από τον δικηγόρο του, καθώς όπως υποστήριξε ήταν αδύνοταν να παραστεί λόγω ολομέλειας της Βουλής.



Σημειώνεται ότι έξω από το Δικαστικό Μέγαρο υπήρξε νωρίτερα συγκέντρωση διαμαρτυρίας από αντιφασίστες, ενώ όπως αναφέρει το cretalive.gr υπήρχαν ισχυρές αστυνομικές δυνάμεις από νωρίς.



Ο Η. Κασιδιάρης κατηγορείτο για απειλές και προσβολές κατά αξιωματικών της Αστυνομίας πριν από μερικά χρόνια στη Χερσόνησο κατά τη διάρκεια εκδήλωσης της Χρυσής Αυγής.



Η υπόθεση

Το περιστατικό συνέβη στις 25 Νοεμβρίου 2012 σε εκδήλωση της Χρυσής Αυγής στο ξενοδοχείο «Belvedere» της Χερσονήσου, παρουσία τεσσάρων βουλευτών της οργάνωσης και κατά τη διάρκεια της έντασης που προκλήθηκε, όταν μέλη αριστερών οργανώσεων και αντιεξουσιαστές πραγματοποίησαν αντισυγκέντρωση στην ίδια περιοχή.

Μεταξύ άλλων, ο βουλευτής της Χρυσής Αυγής κατηγορείται πως, συνοδευόμενος από 60-70 μέλη της οργάνωσης, επιτέθηκε φραστικά και εξύβρισε χυδαία τους επικεφαλής της αστυνομικής δύναμης που βρίσκονταν στον χώρο, για να προφυλάξουν την εκδήλωση, κατηγορώντας τους ότι δεν κάνουν σωστά τη δουλειά τους, εφόσον επέτρεπαν να πραγματοποιηθεί και η αντισυγκέντρωση, ενώ απαίτησε από την αστυνομία να επιτρέψει στα μέλη της Χρυσής Αυγής να κινηθούν κατά των διαδηλωτών.

Απειλές για νεκρούς

Το περιστατικό είχε καταγραφεί από τις τηλεοπτικές κάμερες, με τον Ηλία Κασιδιάρη να λέει -μεταξύ άλλων- στους αξιωματικούς «έρχονται και σπάνε τα αυτοκίνητα και εσείς κάθεστε και τον παίζετε». Μπροστά στις κάμερες μάλιστα βουλευτής της Χρυσής Αυγής είχε απειλήσει πως θα υπάρξουν νεκροί, λέγοντας επί λέξει στον επικεφαλής της αστυνομίας: «Αν θες να έχεις νεκρούς, στον λόγο μου θα έχεις νεκρούς».

Όπως έχει καταθέσει ο τότε αστυνομικός διευθυντής Ηρακλείου, από την πλευρά της αστυνομίας είχαν ληφθεί μέτρα, για να μην έρθουν σε επαφή οι δύο συγκεντρώσεις, ενώ το περιστατικό που ανέφερε ο βουλευτής ήταν επίθεση σε αυτοκίνητο του Λιμενικού Σώματος, το οποίο χρησιμοποιήθηκε από άνδρα του Λιμενικού, για να μεταβεί στην εκδήλωση της ΧΑ.

Παρόντες στο περιστατικό, εκτός από τον Ηλία Κασιδιάρη, ήταν οι βουλευτές της Χ.Α. Μίχος, Μπαμπαρούσης και Παππάς, ενώ η εκδήλωση είχε μείνει για μέρες στην επικαιρότητα, καθώς ο υπαρχηγός της Χρυσής Αυγής Χρήστος Παππάς είχε ξεδιπλώσει μέσα στην αίθουσα του ξενοδοχείου λάβαρο της χούντας με τον Φοίνικα και τον στρατιώτη.